1.0 ข้อมูลสรุป (Executive Summary)

บริษัท ไดเมท (สยาม) จำกัด (มหาชน) (Dimet (Siam) Public Company Limited)
(“บริษัท”) จดทะเบียนก่อตั้งขึ้นเมื่อวันที่ 9 กุมภาพันธ์ 2525
เพื่อดำเนินธุรกิจผลิตและจำหน่ายผลิตภัณฑ์สีคุณภาพสูงสำหรับใช้ทาในโรงงานอุตสาหกรรม
และงานโครงเหล็กที่ใช้ในงานก่อสร้างต่างๆ อาทิ โรงงานอุตสาหกรรมปิโตรเคมี โรงกลั่นน้ำมัน
โรงผลิตไฟฟ้า แท่นขุดเจาะน้ำมันและก๊าซในอ่าวไทย เพื่อป้องกันสนิมเหล็ก รวมไปถึงสีทาอาคาร
สีเคลือบไม้ สีทาเฟอร์นิเจอร์ และสีอุตสาหกรรม เช่น สีพ่นถังก๊าซ เป็นต้น
โดยบริษัทมีสำนักงานตั้งอยู่เลขที่ 602 หมู่ที่ 2 นิคมอุตสาหกรรมบางปู ซอย 1 ถนนสุขุมวิท
ตำบลบางปูใหม่ อำเภอเมืองสมุทรปราการ จังหวัดสมุทรปราการ ปัจจุบันบริษัทมีทุนจดทะเบียนทั้งสิ้น
90,000,000 บาท (เก้าสิบล้านบาทถ้วน) และมีจำนวนทุนจดทะเบียนชำระแล้วเท่ากับ
90,000,000 บาท (เก้าสิบล้านบาทถ้วน) แบ่งเป็นหุ้นสามัญจำนวน 180,000,000 หุ้น
มูลค่าที่ตราไว้หุ้นละ 0.50 บาท

ในปี 2555 บริษัทมีกำลังการผลิตทั้งสิ้นประมาณ 5,250,000 ลิตรต่อปี
และมีอัตราการใช้กำลังการผลิต (Utilization Rate) ประมาณร้อยละ 65
ของกำลังการผลิตทั้งหมด โดยผลิตภัณฑ์ที่บริษัทผลิตและจำหน่าย แบ่งออกเป็น 5 ผลิตภัณฑ์หลัก ได้แก่
ผลิตภัณฑ์สีป้องกันสนิม สีเคลือบไม้ สีอุตสาหกรรม สีทาอาคาร และสีอื่นๆ
(สีอื่นรวมทั้งรายได้จากการรับจ้างผลิตและงานบริการ) ซึ่งในงวดบัญชีปี 2555
(ตั้งแต่เดือนกรกฎาคม 2554 ถึงเดือนมิถุนายน 2555)
บริษัทมีสัดส่วนมูลค่าการจำหน่ายแยกตามประเภทผลิตภัณฑ์คิดเป็นร้อยละ 38.92 ร้อยละ 17.63
ร้อยละ 10.28 ร้อยละ 8.71 และร้อยละ 22.21 ตามลำดับ โดยกลุ่มลูกค้าเป้าหมายของบริษัท
ได้แก่ กลุ่มผู้ประกอบการในอุตสาหกรรมที่เกี่ยวข้องกับพลังงาน
และการก่อสร้างงานโครงเหล็กต่างๆ อาทิ โรงงานอุตสาหกรรมปิโตรเคมี, โรงกลั่นน้ำมัน,
โรงผลิตไฟฟ้า, แท่นขุดเจาะน้ำมันและก๊าซธรรมชาติในอ่าวไทย ส่วนลูกค้ากลุ่มรองลงมาได้แก่
กลุ่มผู้ประกอบการที่ดำเนินธุรกิจอสังหาริมทรัพย์ และธุรกิจส่งออกเฟอร์นิเจอร์

บริษัทมีบริษัทย่อยและบริษัทที่เกี่ยวข้อง กล่าวคือ บริษัทย่อย 1 บริษัท ได้แก่ (1) บริษัท เอเชี่ยน
คอร์โรชั่น คอนโทรล เทรดดิ้ง จำกัด (“ACCT”)
ซึ่งดำเนินธุรกิจจำหน่ายสีและให้บริการรับเหมาทาสีงานโครงการ
และออกแบบติดตั้งระบบป้องกันสนิมแบบ Cathodic Protection โดยบริษัทถือหุ้นในสัดส่วนร้อยละ
99.98 ของทุนจดทะเบียนทั้งหมดของ ACCT ซึ่งเท่ากับ 4,000,000 บาท และบริษัทที่เกี่ยวข้อง 2
บริษัทได้แก่ (1) บริษัท ซันโค้ท (ไทยแลนด์) จำกัด (“SUNCOAT”)
ซึ่งดำเนินธุรกิจจำหน่ายสีทนความร้อนสำหรับใช้ในอุตสาหกรรมยานยนต์ และชิ้นส่วนเครื่องใช้ไฟฟ้า
โดยบริษัทถือหุ้นในสัดส่วนร้อยละ 10 ของทุนจดทะเบียนทั้งหมดของ SUNCOAT และ (2) บริษัท
โซลิด คอนสตรัคชั่น จำกัด (“SOLID”) ดำเนินธุรกิจรับเหมาก่อสร้าง โดยมีกรรมการ
กรรมการบริหาร และกรรมการผู้มีอำนาจลงนามของ SOLID เป็นบุคคลที่เกี่ยวข้องกับนางอัจฉรา
โมมินทร์ ซึ่งเป็นกรรมการ กรรมการบริหาร และผู้บริหารบริษัท ถือหุ้นในสัดส่วนร้อยละ 57
ของทุนจดทะเบียนทั้งหมดและมีอำนาจควบคุมใน SOLID

ในงวดบัญชีปี 2555 บริษัทมีรายได้รวมเท่ากับ 390.94 ล้านบาท เพิ่มขึ้นจากงวดบัญชีปี 2554
จำนวน 28.85 ล้านบาท หรือคิดเป็นร้อยละ 7.97 บริษัทมีกำไรขั้นต้น 84.71 ล้านบาท
คิดเป็นอัตรากำไรขั้นต้นร้อยละ 21.83 ของรายได้จากการขาย บริษัทมีผลขาดทุนสุทธิเท่ากับ 8.53
ล้านบาท ลดลงเมื่อเปรียบเทียบกับผลขาดทุนสุทธิจากงวดบัญชีปี 2554 ซึ่งเท่ากับ 12.55 ล้านบาท
เนื่องจากราคาวัตถุดิบเพิ่มขึ้นอย่างต่อเนื่อง และค่าใช้จ่ายที่เพิ่มขึ้นจากการขยายตลาดสีทาอาคาร

ธุรกิจของบริษัทมีการเติบโตขึ้นอย่างต่อเนื่อง โดยมีสินทรัพย์หมุนเวียนรวม ณ สิ้นปี 2555 เท่ากับ
184.00 ล้านบาท และมีหนี้สินหมุนเวียนรวมเท่ากับ 116.68 ล้านบาท
หรือคิดเป็นอัตราส่วนสภาพคล่องเท่ากับ 1.58 เท่า
ซึ่งแสดงให้เห็นว่าบริษัทมีสภาพคล่องอยู่ในเกณฑ์ดี ซึ่งเป็นผลจากการที่บริษัทสามารถสร้างยอดขาย
และมีอัตราการทำกำไรที่ดี บริษัทมีมูลค่าสินทรัพย์รวมเท่ากับ 239.36 ล้านบาท มีหนี้สินรวมเท่ากับ
126.90 ล้านบาท มีส่วนของผู้ถือหุ้นเท่ากับ 112.47 ล้านบาท ลดลงจากงวดบัญชีปี 2554 จำนวน
17.19 ล้านบาท เนื่องจากบริษัทมีผลขาดทุนสุทธิจากการดำเนินงานในงวดบัญชีปี 2555
และมีการตั้งสำรองภาระผูกพันสำหรับผลประโยชน์พนักงานหลังออกจากงาน เท่ากับ 1.20 ล้านบาท
ซึ่งเป็นผลกระทบจากการใช้มาตรฐานการบัญชีเรื่องผลประโยชน์พนักงาน
บริษัทมีอัตราส่วนหนี้สินต่อส่วนของผู้ถือหุ้น ณ สิ้นงวดบัญชีปี 2555 เท่ากับ 1.13 เท่า
ซึ่งยังคงแสดงให้เห็นถึงโครงสร้างเงินทุนของธุรกิจที่มีความเข้มแข็ง